《寄秋塘陈敬甫》
宋代·释居简

华风岂不声，默与静者吹。凉月自入袖，默许静者知。

风乎岂必尔，月亦听所之。静者亦若是，弗与俗子期。

俗方日日浮，静岂忍诡随。山林隘乾坤，小大各有宜。

思君令人老，一见动岁时。下塘通上塘，一苇何远而。

畴曩北山日，皂盖松间飞。澄潜二三子，喜迓见睫眉。

著翁泉上亭，泉石讶久违。透闸观涛澜，雪溅冰玉澌。

激翁技痒处，汹涌翻文辞。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。